На основу члана 9. и члана 10. став 5. Одлуке о начину реализације помоћи за побољшање услова становања интерно расељених лица на територији града Београда („Службени лист града Београда“ број 4/16 и 126/16), члана 4. став 4. Уговора о сарадњи на реализацији помоћи за побољшање услова становања интерно расељених лица док су у расељеништву доделом помоћи намењене за набавку грађевинског материјала за завршетак или адаптацију стамбеног објекта бр. XIX-07-401.1-92/20 од 21. јула 2017. године, закљученим између града Београда, Секретаријата за социјалну заштиту и Комесаријата за избеглице и миграције Републике Србије и Решења градоначелника града Београда о образовању Комисије за избор корисника помоћи за стварање и/или побољшању услова становања породичних домаћинстава интерно расељених лица која имају пребивалиште/боравиште, кроз набавку грађевинског материјала број 020-4124/20-Г од 30. јуна 2020. године (у даљем тексту: Комисија), дана 6. јула 2020 године, Комисија, објављује

**ЈАВНИ ПОЗИВ**

**за избор корисника помоћи за побољшање услова становања интерно расељених лица док су у расељеништву доделом помоћи намењене за набавку грађевинског материјала за завршетак или адаптацију стамбеног објекта**

**I Предмет Јавног позива**

Предмет Јавног позива је додела пакета грађевинског материјала за стварање и побољшање услова становања породица интерно расељених лица док су у расељеништву, а која имају пребивалиште/боравиште на територији града Београда, укључујући и чланове њиховог породичног домаћинства, а неопходна им је помоћ за стварање и побољшање услова становања кроз набавку грађевинског материјала.

Помоћ се додељује за завршетак започете градње или адаптацију неусловних стамбених објеката, у циљу побољшања услова становања породица интерно расељених лица која имају пребивалиште/боравиште на територији града Београда, и то: за изградњу/реконструкцију носеће конструкције (зидови, кровна конструкција), хидроизолацију преградних зидова, изградњу/доградњу санитарног чвора, уградњу/замену зидних и подних облога, столарије, малтерисање и увођење/замену електро и водоводних инсталација, фасаде и друге радове неопходне за завршетак градње или адаптацију, а којом би се непокретност довела у стање у којем обезбеђује основне животне услове за употребу и становање (у даљем тексту: Помоћ).

Помоћ је бесповратна и одобрава се за куповину грађевинског материјала неопходном за обезбеђивање и побољшање основних услова становања, при чему максимална вредност једног пакета грађевинског материјала, износи РСД 550.000,00 (петстотинапедесетхиљададинара), а минимална вредност једног пакета грађевинског материјала износи РСД 200.000,00 (двестотинехиљададинара) по породичном домаћинству.

**II Корисници**

Корисници Помоћи су породице интерно расељених лица док су у расељеништву, а која имају пребивалиште/боравиште на територији града Београда, укључујући и чланове њиховог породичног домаћинства, а неопходна им је помоћ за стварање и побољшање услова становања кроз набавку грађевинског материјала за започету изградњу непокретности или адаптацију неусловних стамбених објеката, и која испуњавају прописане услове и мерила за избор корисника (у даљем тексту: Подносилац пријаве).

Чланом породичног домаћинства, сматрају се: брачни и ванбрачни друг, дете рођено у браку, ван брака, усвојено или пасторак, родитељи брачних другова и лица која су брачни другови по закону дужни да издржавају.

**III Услови за избор корисника**

Помоћ може бити додељена под следећим условима:

1. да је Подносилац пријаве евидентиран као интерно расељено лице или поседује легитимацију интерно расељеног лица;
2. да Подносилац пријаве и чланови породичног домаћинства наведени у пријави, имају пријављено боравиште/пребивалиште на територији града Београда годину дана пре објављивања овог Јавног позива;
3. да Подносилац пријаве и чланови породичног домаћинства немају приходе којима би могли да побољшају услове становања;
4. да Подносилац пријаве и чланови породичног домаћинства не поседују непокретност у Републици Србији ван територије АП Косова и Метохије или у другој држави, а којом могу да реше своје стамбено потребе, осим непокретности из тачке 8. овог члана;
5. да Подносилац пријаве и чланови породичног домаћинства не могу да користе непокретност коју поседују на територији АП Косова и Метохије;
6. да Подносилац пријаве и чланови породичног домаћинства нису заменили, обновили или отуђили непокретност на територији АП Косова и Метохије, а којом би могли да реше или су решили своје стамбене потребе;
7. да Подносилац пријаве и чланови породичног домаћинства нису корисници другог програма за побољшање услова становања или повратка, којим би могли да реше или су решили своје стамбене потребе;
8. да Подносилац пријаве на јавни позив има у својини 1/1 или у сусвојини, или заједничкој имовини, са неким од чланова породичног домаћинства који је наведен у пријави, непокретност која је уписана у катастру непокретности без терета као:

-непокретност која је преузета из земљишних књига или

-непокретност изграђена пре доношења прописа о изградњи или

-непокретност изграђена са грађевинском дозволом за коју је издата употребна дозвола или

-непокретност уписана по Закону о озакоњењу објеката или

-непокретност изграђена са одобрењем за изградњу или

-непокретност изграђена без одобрења за градњу, односно непокретност изграђена са одобрењем за градњу за коју није издата употребна дозвола, а иста се налази у поступку легализације, односно озакоњења који још није завршен, а да је на земљишту на коме се предметна непокретност налази дозвољена индивидуална стамбена градња;

1. да непокретност за коју Подносилац пријаве тражи помоћ не испуњава основне услове становања, а да ће се уградњом додељеног грађевинског материјала непокретност оспособити за употребу и становање;
2. да се непокретност за коју Подносилац пријаве тражи помоћ налази на територији Републике Србије.

**IV Мерила за избор корисника**

 Ред првенства за доделу Помоћи утврђује се на основу броја бодова којe Подносилац пријаве и чланови његовог домаћинства остваре, а према следећим мерилима:

1. Број чланова породичног домаћинства: по члану породичног домаћинства – 10 бодова.

 Максималан број бодова који се може добити на основу овог мерила износи – 50 бодова.

2) Породично домаћинство чији је члан настрадао или нестао у сукобима на просторима бивше Социјалистичке Федеративне Републике Југославије: по настрадалом или несталом члану – 20 бодова.

3) Број малолетне деце у породичном домаћинству:

 3.1) породично домаћинство до двоје малолетне деце – 10 бодова;

 3.2) породично домаћинство са троје или више малолетне деце – 20 бодова;

4) Број малолетне деце или деце на редовном школовању у једнородитељском породичном домаћинству:

 4.1) домаћинство са једним дететом – 10 бодова;

 4.2) домаћинство са двоје деце – 20 бодова;

 4.3) домаћинство са троје или више деце – 30 бодова.

5) Породично домаћинство са дететом са инвалидитетом или сметњама у развоју: по породичном домаћинству – 20 бодова.

6) Стамбена ситуација Подносиоца пријаве и чланова његовог породичног домаћинства:

 6.1) породично домаћинство смештено у колективном центру – 10 бодова;

 6.2) породично домаћинство које станује у изнајмљеном простору без основних хигијенско-санитарних услова – 20 бодова;

7) Материјални положај породичног домаћинства:

 7.1) породично домаћинство са приходима већим или у висини од 50% просечне месечне зараде без пореза и доприноса у привреди Републике Србије по члану – 10 бодова;

 7.2) породично домаћинство са приходима испод 50% просечне месечне зараде без пореза и доприноса у привреди Републике Србије по члану – 20 бодова.

Приликом бодовања пријава по тачки 7) овог члана приходи се обрачунавају по члану породичног домаћинства, а бодови се додељују породичном домаћинству. Максимални број бодова који може бити додељен породичном домаћинству по овом основу је 20.

8) Смањење или губитак радне способности или телесно оштећење:

8.1) по основу смањења или губитка радне способности Подносиоца пријаве или чланова његовог породичног домаћинства:

 - ако постоји делимична радна способност – 10 бодова;

 - ако постоји потпуни губитак радне способности – 20 бодова.

8.2) по основу телесног оштећења Подносиоца пријаве или чланова његовог породичног домаћинства:

- за телесно оштећење 100% – 20 бодова;

- за телесно оштећење 90% – 15 бодова;

- за телесно оштећење 80% – 10 бодова.

Ако код истог лица постоји смањење или губитак радне способности и телесно оштећење, Комисија приликом бодовања узима у обзир оно мерило на основу кога то лице добија више бодова и бодује се по члану домаћинства.

9) Болести од већег социјално-медицинског значаја (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси, ХИВ инфекције и сл), у складу са прописима о здравственој заштити: Подносилац пријаве или чланови његовог породичног домаћинства - 20 бодова;

Ово мерило се примењује по члану породичног домаћинства ако Подносилац пријаве или чланови његовог породичног домаћинства нису бодовани по основу тачке 8. подтач. 8.1) и 8.2).

Уколико се Подносилац пријаве и чланови његовог породичног домаћинства наведени у

пријави бодују по основу болести, бодови се додељују за Подносиоца пријаве и сваког члана породичног домаћинства који има болести од већег социјално-медицинског значаја.

10) Бруто површина непокретности чија је изградња започета, по члану породичног домаћинства:

 10.1) до 15 м2 – 50 бодова;

 10.2) до 24 м2 – 30 бодова.

Приликом примене овог мерила, Комисија податке о бруто површини непокретности узима из извештаја о техничкој процени објеката из дела у коме је наведена површина условна за становање који Комисији доставља стручно лице.

**V**

 Уколико два или више Подносиоца пријаве имају исти број бодова, предност ће имати Подносилац пријаве који:

1) има већи број малолетне деце;

2) има већи број чланова породичног домаћинства;

3) има трудну жену у породичном домаћинству;

4) дуже борави на подручју града Београда;

5) има мање приходе по члану породичног домаћинства.

**VI Пријава на Јавни позив**

Подносилац пријаве на Јавни позив за себе и чланове породичног домаћинства доставља следећу документацију:

* 1. уредно попуњен и потписан образац Пријаве;
	2. фотокопију легитимације интерно расељеног лица (НАПОМЕНА: обавезно за подносиоца пријаве, а за остале чланове породичног домаћинства ако су евидентирани као интерно расељена лица);
	3. фотокопију личне карте, очитане личне карте ако је у питању биометријска лична карта са чипом, за све чланове породичног домаћинства са 16 и више година, извод из матичне књиге рођених за децу млађу од 16 година;
	4. изјаву оверену код надлежног органа да подносилац пријаве и чланови његовог породичног домаћинства: не поседују непокретност у Републици Србији ван територије АП Косова и Метохије или у другој држави, а којом могу да реше своје стамбене потребе, осим непокретности за коју траже Помоћ; не могу да користе непокретност коју поседују на територији АП Косова и Метохије; нису заменили, обновили или отуђили непокретност на територији АП Косова и Метохије, а којом би могли да реше или су решили своје стамбене потребе; да нису корисници другог програма за побољшање услова становања или повратка, којим би могли да реше или су решили своје своје стамбене потребе;
	5. доказ о стамбеној ситуацији Подносиоца пријаве и чланова његовог породичног домаћинства:
* за домаћинство које станује у изнајмљеном простору без основних хигијенско - санитарних услова - изјава оверена код надлежног органа;
* за домаћинство смештено у колективном центру – потврда повереника за избеглице;
	1. доказ о приходима:
* потврда о незапослености из Националне службе за запошљавање за незапослене чланове породичног домаћинства регистроване у Националној служби за запошљавање; у случају да се ради о незапосленом члану породичног домаћинства који није регистрован код Националне службе за запошљавање, лична изјава оверена код надлежног органа којом се потврђује да је подносилац незапослен и да нема приходе;
* Уверење о исплаћеној накнади из Националне службе за запошљавање;
* Потврда послодавца о висини примања у месецу који претходи месецу подношења пријаве на Јавни позив – за запослене чланове породичног домаћинства или лична изјава оверена код надлежног органа да подносилац пријаве, односно члан његовог породичног домаћинства остварује одређене повремене приходе (са наведним износом повремених месечних прихода);
* чек од пензије за месец који претходи месецу објављивања Јавног позива или уколико лице не остварује примања по основу пензије – потврда надлежне службе или лична изјава оверена код надлежног органа да лице не остварује примања по основу пензије у Републици Србији и/или другој држави;
	1. за чланове породичног домаћинства узраста 15 до 26 година - доказ о школовању, уколико ови чланови породичног домаћинства нису на школовању - доказе наведене у тачки 6) овог става (докази о приходима);
	2. доказ о постојању болести од већег социо-медицинског значаја (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца,цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси, ХИВ инфекције и сл.) – лекарски налаз не старији од годину дана;
	3. за једнородитељску породицу прилаже се:-

- потврда о смрти брачног друга;

- решење надлежног суда о проглашењу несталог лица за умрло;

- извод из матичне књиге рођених за децу без утврђеног очинства;

 - пресуда о разводу брака или доказ о поверавању малолетног детета или деце (уколико у пресуди о разводу брака није одлучено о поверавању детета, или уколико се ради о ванбрачним партнерима чија је заједница престала да траје), а уз оба доказа потребно је приложити изјаву подносиоца оверену код надлежног органа да се подносилац непосредно брине о детету и да самостално обезбеђује средства за издржавање, да други родитељ не учествује или недовољно учествује у тим трошковима, а да, у међувремену, подносилац није засновао брачну или ванбрачну заједницу;

 10) доказ о смањењу или губитку радне способности или телесном оштећењу - Решење о смањењу или губитку радне способности или телесном оштећењу за члана породице са инвалидитетом;

 11) доказ за породично домаћинство са дететом са инвалидитетом или сметњама у развоју - Решење Комисије за категоризацију деце или мишљење интер-ресорне комисијеза децу са телесним инвалидитетом или сметњама у развоју;

 12) потврду надлежног органа/организације или други доказ за члана породичног домаћинства који је настрадао или нестао у сукобима на просторима бивше Социјалистичке Федеративне Републике Југославије;

 13) доказ о власништву/сувласништву/заједничкој имовини над предметном непокретношћу-лист непокретности не старији од месец дана у коме је Подносилац пријаве уписан као носилац права својине/сусвојине/заједничке имовине над предметном непокретношћу, а предметна непокретност уписана без терета и то као:

 -непокретност која је преузета из земљишних књига или

 -непокретност изграђена пре доношења прописа о изградњи или

 -непокретност изграђена са грађевинском дозволом за коју је изадата употребна дозвола или

 -непокретност уписана по Закону о озакоњењу објеката;

 14) дозволу за градњу или уколико је непокретност уписана као непокретност изграђена без одобрења за градњу, односно као непокретност за коју није издата употребна дозвола потребно је доставити потврду надлежног органа о поднетом захтеву за легализацију односно озакоњењa, као и уверење надлежног органа да се земљиште, на коме је изграђен објекат, налази у подручју предвиђеном за индивидуалну стамбену градњу (важећа информација о локацији (не старија од 3 месеци);

 15) Уколико је поступак легализације, односно озакоњења из тачке 14) окончан, потребно је о томе доставити доказ.

Докази из става 1. овог члана подносе се у фотокопији (фотокопије докумената није потребно оверавати), с тим да Комисија може од Подносиоца пријаве на јавни позив тражити оригинална документа на увид.

 Поред доказа наведених у ставу 1. овог члана, Комисија за избор корисника може од подносиоца пријаве тражити и друге доказе потребне за поступање по пријави на Јавни позив.

**VII Поступак избора корисника**

 Пријаву поднету након истека рока за подношење пријава из Јавног позива, Комисија неће разматрати, већ ће исту третирати као неблаговремену.

 Пријаву у погледу које нису испуњени услови из дела III овог Јавног позива, Комисија не бодује већ ће исту третирати као неосновану.

Ако пријава садржи неки формални недостатак који спречава поступање по истој, која је неразумљива или непотпуна, Подносилац пријаве се писаним путем позива да уочене недостатке отклони у року од 8 (осам) дана од дана пријема позива, уз упозорење на последице пропуштања.

 Уколико, у датом року, Подносилац пријаве не отклони недостатке, Комисија ће Пријаву третирати као непотпуну, односно неуредну.

 Пријаву у погледу које Подносилац пријаве у датом року отклони уочене недостатке, Комисија сматра као да је од почетка била уредна.

Пријаву која не садржи формални недостатак или у погледу које је поступљено у

складу са ставом 3. овог дела Јавног позива, Комисија разматра и утврђује испуњеност услова из дела III овог јавног позива.

 У погледу пријава код којих су испуњени услови из дела III овог јавног позива Комисија врши бодовање, у складу са мерилима прописаним у делу IV овог јавног позива.

 За доказивање условности предметне непокретности, опис и процену даје стручно лице из Комисије, као и количину и врсту потребног грађевинског материјала. Опис и процену стручно лице даје само за непокретности подносилаца чије су пријаве потпуне и благовремене и које су испуниле прописане услове из дела III Јавног позива. Стручно лице Комисији доставља појединачне извештаје са спецификацијом грађевинског материјала.

 У погледу пријава које испуњавају услове врши се додатна провера података о лицима наведеним у Пријави и то у евиденцији трајних решења Комесаријата за избеглице и миграције.

 На основу броја бодова којe корисник као подносилац пријаве и чланови његовог домаћинства остваре, Комисија утврђује Предлог листе корисника за доделу Помоћи (у даљем тексту: Предлог листе).

 Предлог листе се објављује на огласној табли Градске управе града Београда, Градског повереника за избеглице, повереника за избеглице градских општина, Комесаријата за избеглице и миграције, као и на званичној интернет презентацији града Београда и Комесаријата за избеглице и миграције.

 На Предлог листе учесници Јавног позива могу поднети приговор Комисији у року од 15 дана од дана објављивања Предлога листе.

 Одлуку по приговорима Комисија доноси у року од 15 дана од дана пријема приговора.

 Након одлучивања по приговорима, Комисија утврђује Коначну листу. Коначна листа се објављује на огласној табли Градске управе града Београда, Градског повереника за избеглице, повереника за избеглице градских општина, Комесаријата за избеглице и миграције, као и на званичној интернет презентацији града Београда и Комесаријата за избеглице и миграције.

 На основу Коначне листе, Градоначелник града Београда доноси Закључак о избору корисника, која се доставља лицима на која се Закључак односи.

 Закључак о избору корисника помоћи је коначна.

 На основу Закључка градоначелника града Београда, а након спроведеног поступка јавне набавке за грађевински материјал, град Београд, и корисници којима је додељена Помоћ, закључују уговор у писаној форми којим се регулишу међусобна права и обавезе потписника уговора.

**VIII Подношење пријава на Јавни позив**

 Заинтересована лица подносе пријаве на Jавни позив са потребним доказима Комисији, у року од 15 дана од дана објављивања Јавног позива.

Документација се може доставити лично у затвореној коверти и убацити у за то обележену кутију у холу Градске управе града Београда, ул. 27. марта 43-45 или послати путем препоручене поште на адресу:

 **Секретаријат за социјалну заштиту**

 **27. марта 43-45,**

 **11 000 Београд**

 Са напоменом: **,,За јавни позив – Грађевински материјал ИРЛ – не отварати”, с позивом на број XIX-07-401.1-92/2020.**

 Рок за подношење пријаве са потребним доказима је 21. јул 2020. године.

Додатне информације у вези Јавног позива могу се добити путем телефона 011/33-44-625, 011/330-9750 и 011/330-9303.